
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	28 octombrie 2010

	Nr.
	27/357


R A P O R T

asupra  propunerii legislative pentru modificarea şi completarea Ordonanţei de urgenţă a Guvernului nr.106 din 7 octombrie 2009 pentru modificarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 272 din 3 mai 2010, cu dezbaterea pe fond, în procedură obişnuită, a propunerii legislative pentru modificarea şi completarea Ordonanţei de urgenţă a Guvernului nr.106 din 7 octombrie 2009 pentru modificarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1430/27.11.2010)
· avizul negativ al Comisiei pentru buget, finanţe şi bănci (nr.22/247/02.06.2010)
· avizul negativ al Comisiei juridice, de disciplină şi imunităţi (nr.31/421/26.05.2010)
· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/1374/27.05.2010)
· punctul de vedere negativ al Guvernului (nr.368/15.02.2010)
Propunerea legislativă are ca obiect de reglementare modificarea Ordonanţei de urgenţă a Guvernului nr.106/2009 pentru modificarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, aprobată prin Legea nr.245/2003, cu modificările şi completările ulterioare, în sensul acordării familiilor şi persoanelor singure cu venituri nete medii lunare pe membru de familie între 355,1 lei şi 615 lei, a unui ajutor lunar pentru încălzirea locuinţei, pe perioada sezonului rece, astfel:
· o compensare în proporţie de 40% pentru familie, în situaţia în care venitul net mediu lunar pe membru de familie, respectiv al persoanei singure, se situează între 355,1 lei şi 615 lei, şi care utilizează  energie termică în sistem centralizat pentru încălzirea locuinţei;
· o sumă în cuantum de 62 lei pentru familie, în situaţia în care venitul net mediu pe membru de familie, respectiv al persoanei singure, se situează între 355,1 lei şi 615 lei şi care utilizează gaze naturale pentru încălzirea locuinţei;
· o sumă de 30 lei pentru familie, în situaţia în care venitul net mediu lunar pe membru de familie, respectiv al persoanei singure, se situează între 355,1 lei şi 615 lei şi care utilizează lemne,cărbuni, combustibili petrolieri pentru încălzirea locuinţei.
Comisia propune Plenului Camerei Deputaţilor respingerea  iniţiativei legislative întrucât iniţiatorul a intervenit doar asupra lit. f) a art.5, lit.f) a art.6 şi lit.f) a art.8 din Ordonanţa de urgenţă a Guvernului nr.106/2009, fără a avea în vedere faptul că această ordonanţă a fost aprobată cu modificări şi completări prin Legea nr.358/2009, care extinde cuantumurile ajutoarelor de încălzire pe mai multe intervale de venituri, venind astfel în sprijinul unui număr mai mare de familii sau persoane singure, beneficiare ale acestui tip de prestaţii sociale. Pe cale de consecinţă, textul în vigoare al Ordonanţei de urgenţă a Guvernului nr.106/2009 este mai acoperitor faţă de prevederile iniţiativei legislative.
 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 26 octombrie 2010 au participat, în conformitate cu prevederile art.55 din Regulamentul Camerei Deputaţilor:
· d-l Nicolae Ivăşchescu, Secretar de Stat, Ministerul Muncii, Familiei şi Protecţiei Sociale;
· d-na Mihaela Grecu, director, Ministerul Muncii,Familiei şi Protecţiei Sociale.
La lucrările comisiei au fost prezenţi 21 de deputaţi, din totalul de 22 membri ai comisiei.

Raportul comisiei a fost adoptat cu majoritate de voturi (7 abţineri) .
 Propunerea legislativă a fost  respinsă de Senat în şedinţa din 26 aprilie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,




Victor Paul Dobre


Kerekes Karoly
Întocmit,

Expert parlamentar Monica Rallu Curta

